Христо Смирненски
Скандал

chitanka.info

Скандал[0]

Това е скандал, господа,

за нашите гладни години!

Симптом е това на беда

и напасти неизброими…

В аптеката завчера аз

купувах си няколко праха

(залепнал ми беше тогаз

от дългите пости стомаха!).

И ето ви вмъкна се там

почтена, дебела госпожа,

набита кат свински салам,

с изопната, лъскава кожа.

С гальовното тънко гласче

на двайсетгодишна девица

попита тя: „Слушай, момче,

продавате ли вий горчица?

Или пък тъй… някакъв прах

като раздразнително средство

за моя безсилен стомах,

останал от мама наследство?“

Учуден, едва не примрях,

умът ми се просто разтърси!

Най-сетне човек аз видях

за ядене средство да търси.

Днес всеки харизва, уви,

излишъка на апетита,

а тази мадама мълви,

че страда, защото е сита…

Скандал е това, господа,

за нашите гладни години,

симптом е това на беда

и напасти неизброими!

[0] Публикация: Кво да е. Седмичен хумористичен вестник. София, г. IX, бр. 401 от 8 февруари 1920 г., с подпис: Лорд Джемс Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.